Pep Guardiola , knattspyrnustjóri Manchester City , segist ekki vera með klásúlu í samningi sínum við enska félagið sem geri honum kleift að hætta störfum eftir tímabilið . Daily Mail greindi frá því í dag að Guardiola gæti hætt eftir tímabilið , en Spánverjinn segir svo ekki vera . Guardiola er samningsbundinn til 2021 , en samkvæmt Daily Mail gæti hann hætt einu ári fyrr . „ Nei , það er ekki satt , ég talaði um framtíð mína hjá félaginu í síðustu viku , “ svaraði Guardiola er hann var spurður út í málið á blaðamannafundi í dag . Hann segir City ekki ætla að kaupa leikmenn í janúar . „ Við klárum tímabilið með þá leikmenn sem við byrjuðum tímabilið með , “ sagði Spánverjinn . City mætir Arsenal á útivelli á sunnudaginn kemur .